Župa svetog Kuzme i Damjana na Lastovu zove sve one koji žele obrađivati zemlju i nudi parcele za 10 lipa godišnje po kvadratu. Uvjet je živjeti na Lastovu. Imate li već zakupaca?

To je na Lastovu praksa još odavno. Mnoge obitelji danas i ne znaju da obrađuju crkvenu zemlju. Tek kada idu otvoriti OPG ili je pokušaju prodati, otkriju da je zemlja u vlasništvu župe, a oni je već sto godina obrađuju. Crkva je vlasnik milijun kvadrata razbacanih u 30-40 polja, koliko ih Lastovo ima. Posjedi su usitnjeni i ljudima koji ih žele okrupniti nudimo 1000 četvornih metara za najam od 100 kuna godišnje na 29 godina. To kod nas u župi nije ništa novo, 50-ak lastovskih obitelji zakupilo je crkveno zemljište po toj cijeni.

Nedavno ste pozvali ljude da se dosele na Lastovo, a vi ćete im dati zemljište pod istim uvjetima. Je li vam se tko javio?

Ima poziva. Najviše zovu branitelji. Oni bi rado došli ovamo živjeti. Mirno je, tiho, lijepo, ima plodne zemlje, samo je netko treba obrađivati. Ljudi su otišli. Vinogradi i maslinici su zapušteni, nema limuna, lavanda raste u Baranji. Otok je opustio. Danas imamo na Lastovu 650 duša i samo 42 djeteta u osnovnoj školi. Svima bi bilo bolje da se zemlja obradi.

Kako to da Crkva ima toliko zemlje po Lastovu?

Župljani su po Lastovskom statutu iz 14. stoljeća Crkvi davali desetinu ukupnih prihoda i tako je bilo sve do 1945. godine. Ljudi su se iseljavali, mnogi su zemljišta ostavljali Crkvi, a njihove su ih obitelji i dalje obrađivale. Tijekom stoljeća nakupilo se dosta zemlje, parcele su rascjepkane i razbacane po cijelom otoku. Ekonomsko vijeće i biskup donijeli su odluku da potaknemo okrupnjavanje parcela kako bismo olakšali život na otoku, a sada želimo potaknuti ljude da se dosele na Lastovo i obrađuju zemlju.

>> Nemojte nikomu reći za Lastovo! Zašto, zna svatko tko je ovdje bio